Mária Spoločníková

akad. mal. Mária Spoločníková (* 25. október 1926, Košice – † 9. september 2021, Košice) bola slovenská reštaurátorka, maliarka, publicistka, historička umenia a grafička.

 Životopis 
V roku 1953 bola jednou s prvých absolventiek prvého ročníka poslucháčov ateliéru reštaurovania na Vysokej škole výtvarných umení v Bratislave. Vyštudovala odbor reštaurovanie umeleckých a historických pamiatok u profesora Karla Veselého. Vzdelávala sa, ale aj u profesorov dejín umenia Karlovej univerzity v Prahe či odborníkov zo Spoločnosti Ježišovej. 

Od roku 1964 bola členkou Zväzu slovenských výtvarných umelcov a vystavovala na jeho členských výstavách, najprv  na Krajskej výstave členov ZSVU vo Východoslovenskej galérii v Košiciach, ďalej v rokoch 1967 v Miskolci, 1970, 1973 a 1975 v Košiciach. So skupinou výtvarníkov a reštaurátorov „R 64“ vystavovala roku 1965 v Kramářovej galérii v Prahe, roku 1969 v múzeu v Kroměříži a roku 1970 v Oblastnej galérii v Liberci. Roku 1976 sa zúčastnila výstavy Restaurátorské umění vo Vlastivedenom ústave v Bruntále.Znovuobjavená krása gotiky, katalóg výstavy, texty: Milan Jankovský; vydala Galéria hl. mesta SSR Bratislavy, Bratislava 1977, niestránkované

 Dielo 
Špecializovala sa najmä na reštaurovanie starého umenia, najmä historických oltárov kostolov. V rokoch 1953 až 1959 pracovala vo Východoslovenskej galérii. 
 Oltár Korunovania Panny Márie, s Kristovými pašijami, Zápoĺského kaplnka v chráme sv. Martina v Spišskej Kapitule
 Oltár Smrti Panny Márie, so sv. Ladislavom, chrám sv. Martina v Spišskej Kapitule
 Oltár sv. Barbory v kaplnke sv. Barbory, farský kostol v Banskej Bystrici
 Oltár Narodenie Pána, kostol sv. Egídia v Bardejovezoznam diel v katalógu Znovuobjavená krása gotiky, GhmB 1977, č. kat. 1-88
Neskôr reštaurovala najmä pre Galériu mesta Bratislavy a Slovenskú národnú galériu. K jej vrcholným prácam patrí najmä reštaurovanie diel Majstra Pavla z Levoče, ale aj reštaurovanie gotickýcch plastík Madony a svätej Alžbety. V rokoch 1986 – 1992 sa podieľala aj na reštaurovaní gotických tabuľových malieb hlavného oltára Dómu sv. Alžbety v Košiciach. Reštaurovala taktiež drevorezbu Madony z Lomničky, Víťazný oblúk a oltár Baziliky sv. Egídia v Bardejove.

Bola autorkou viacerých publikácií a článkov zameraných na zvyšovanie povedomia o reštaurátorskej práci.

 Výstavy 
25. októbra 2006 sa v priestoroch Východoslovenskej galérie na Hlavnej ulici konala výstava, organizovaná pri príležitosti jej významného životného jubilea 80. narodenín. Výstava bola súčasťou 17. ročníka Festivalu sakrálneho umenia.

Východoslovenská galéria v roku 2017 sprístupnila pri príležitosti jej životného jubilea 90. rokov výstavu, ktorá mapovala jej reštaurátorské aktivity a prínos pri výskume diel Majstra Pavla z Levoče.

Od 6. apríla 2022 do 3. mája 2022 sa vo Východoslovenskej galérii konala výstava s názvom Zo zbierky Márie Spoločníkovej. Vyvrcholením výstavy sa stala aukcia prezentovaných predmetov.

 Ocenenia 
V roku 1967 získala Cenu za reštaurovanie súboru gotických plastík v Dóme sv. Alžbety, v roku 1992 bola ocenená Cenou mesta Košice a v roku 2001 získala Cenu Jána Pavla II. V roku 2015 bola ocenená cenou Pro Ecclesia et Pontifice.

 Literatúra 


 Referencie 

 Externé odkazy 


Kategória:Slovenskí reštaurátori
Kategória:Slovenské maliarky
Kategória:Slovenskí publicisti
Kategória:Slovenskí historici umenia
Kategória:Slovenskí grafici
Kategória:Absolventi Vysokej školy výtvarných umení v Bratislave
Kategória:Osobnosti z Košíc